09/10/[email protected]:41 Συνέντευξη Σόιμπλε στους FT: Δικαιωμένος με τις πολιτικές μου για την Ελλάδα

Απόλυτα δικαιωμένος από τα αποτελέσματα που έχουν αποφέρει οι συχνά επίπονες μεταρρυθμίσεις που ζητούσε από την Ελλάδα και άλλες χώρες της ευρωζώνης που χρειάστηκαν βοήθεια δηλώνει ο απερχόμενος υπουργός Οικονομικών της Γερμανίας Βόλφγκανγκ Σόιμπλε. Ο ίδιος προειδοποιεί για νέα παγκόσμια οικονομική κρίση επισημαίνοντας ότι τα επίπεδα του παγκόσμιου χρέους και της ρευστότητας αποτελούν σημαντικό κίνδυνο για την παγκόσμια οικονομία. Ο Βόλφγκανγκ Σόιμπλε έκανε λόγο για νέες «φούσκες» λόγω των τρισεκατομμυρίων δολαρίων που έχουν ρίξει οι κεντρικές τράπεζες στις αγορές.

Σε συνέντευξη που παραχώρησε στους «Financial Times», μία ημέρα πριν το 113ο και τελευταίο Eurogroup της οκταετούς θητείας του, ο κ. Σόιμπλε υπεραμύνθηκε των επιλογών του και αποσαφήνισε ότι ουδέποτε είχε ως στόχο την επιβολή λιτότητας στην Ελλάδα και την Ευρώπη. Επιδίωξή του, αντίθετα, ήταν «μία προβλέψιμη, αξιόπιστη οικονομική πολιτική που θα οικοδομούσε εμπιστοσύνη και θα παρήγαγε ανάπτυξη» στη νομισματική ένωση, ανέφερε.

«Θα επιχειρηματολογούσα, με μεγαλύτερη πυγμή πλέον, μετά από οκτώ χρόνια, ότι αυτή η πολιτική γεννά περισσότερο βιώσιμη ανάπτυξη από οποιαδήποτε άλλη», τόνισε ο 75χρονος πολιτικός, που εντός των επόμενων εβδομάδων θα αναλάβει την προεδρία της γερμανικής Βουλής.

Για «δαιμονοποίησή» του στην Ελλάδα, ο Βόλφγκανγκ Σόιμπλε διευκρίνισε ότι μόνο κάποιοι είχαν αυτή την εικόνα για αυτόν, προσθέτοντας μάλιστα ότι κάποιος θα πρέπει να ρωτήσει τους Έλληνες και τη εικόνα έχουν για τους ηγέτες τους. Το ζητούμενο, συνέχισε αιχμηρά ο κ. Σόιμπλε, είναι να λαμβάνεις αποφάσεις που είναι δύσκολες αλλά απαραίτητες, ακόμα κι αν υπάρξουν συνέπειες.

Για το θέμα της Ελλάδας σημείωσε: «Έκανα πολλές προσπάθειες. Είπα στον Έλληνα ομόλογό μου ότι κατανοώ πως δεν είχαν την πολιτική δύναμη να εφαρμόσουν γρήγορα τις απαραίτητες μεταρρυθμίσεις και τον ρώτησα αν υπάρχει ένας τρόπος ώστε η Ευρωπαϊκή Επιτροπή να έπαιρνε την δύναμη να εφαρμόσει αυτές τις μεταρρυθμίσεις. Ο ομόλογός μου είπε ότι αυτή δεν είναι μια ρεαλιστική ιδέα, η Ελλάδα δεν θα το έκανε ποτέ αυτό. Είναι περήφανη όπως οποιαδήποτε άλλη χώρα».

«Μετά ηγήθηκα της ιδέα του να κάνει η Ελλάδα ένα διάλλειμα για μερικά χρόνια, αλλά η Ελλάδα δεν ήθελε ούτε αυτό. Οπότε δεν έμενε τίποτα άλλο πέρα από το να προχωρήσουμε στον δρόμο των μεταρρυθμίσεων, που ήταν ιδιαίτερα δύσκολος για την πολιτική ηγεσία της Ελλάδας.

Σχολιάζοντας τον Ευκλείδη Τσακαλώτο ο Σόιμπλε σημείωσε ότι ο Έλληνας ομόλογός του είναι «ιδιαίτερα έξυπνος υπουργός Οικονομικών. Δήλωσε πολύ φιλικά ότι ο Γερμανός υπουργός Οικονομικών Βόλφγκανγκ Σόιμπλε είχε καλές και λιγότερο καλές ιδέες για την Ελλάδα».

Μιλώντας για το 2015 ο κ. Σόιμπλε δήλωσε η πλειοψηφία του Eurogroup ήταν υπέρ της αποχώρησης της Ελλάδας από την Ευρωζώνη και όχι αυτός προσωπικά. «O Πιερ Κάρλο Παντοάν (σ.σ. υπουργός Οικονομικών της Ιταλίας) το έκανε γνωστό αυτό, όχι εγώ. Είπε ότι σχεδόν όλα τα μέλη του Eurogroup συμφωνούσαν πως θα ήταν καλύτερο για την Ελλάδα. Όμως όλοι ξέραμε πως μόνο η Ελλάδα μπορούσε να πάρει αυτή την απόφαση. Όμως οι αρχηγοί των κυβερνήσεων είχαν άλλη άποψη και είχαν τους λόγους τους».

Ο Βόλφγκανγκ Σόιμπλε είπε πως η ίδια η Ελλάδα επέλεξε να παραμείνει στο ευρώ, και συνεπώς δεν υπήρχε καμία εναλλακτική λύση πέρα από «το δρόμο των μεταρρυθμίσεων», παρά το πολιτικό κόστος που είχε για την κυβέρνηση στην Αθήνα.

Ο ίδιος υπεραμύνθηκε της γραμμής του, αντιτείνοντας ότι ήταν σταθερός, εποικοδομητικός και δίκαιος. «Ήμουν πάντα στο πλευρό αυτών που ήθελαν λύσεις», είπε και μολονότι παραδέχτηκε ότι δεν θα λείψει από όλους τους συνομιλητές του στο Eurogroup, υποστήριξε ότι στην πράξη υπήρχαν πολλά σημεία συμφωνίας ανάμεσα στους 19 υπουργούς Οικονομικών της ευρωζώνης.

Ο Βόλφγκανγκ Σόιμπλε αναφέρθηκε και στο πρωτοσέλιδο μίας πορτογαλικής εφημερίδας, αφού έγινε γνωστή η επικείμενη αποχώρησή του από το γερμανικό ΥΠΟΙΚ.

«Έγραψαν, πάνω κάτω, ‘Βόλφγκανγκ, σε συγχωρούμε, σε παρακαλούμε μείνε’. Ήταν αρκετά συγκινητικό»...